17-il proġett adottati fi tliet oqsma Proċess ta' valutazzjoni tal-PESCO 12/2017 - 12/2019 Fis-6 ta' Marzu 2018, il-Kunsill adotta pjan direzzjonali għall-implimentazzjoni tal-Kooperazzjoni Strutturata Permanenti (PESCO). Dan il-pjan direzzjonali jipprevedi direzzjoni strateġika u gwida dwar kif għandha tiġi strutturata aktar il-ħidma kemm fuq il-proċessi kif ukoll il-governanza , inkluż għal proġetti u b'rabta mas-sekwenzar tal-ħarsien tal-impenji. F'dan ir-rigward, jistipula kalendarju għall-proċess ta' analiżi u valutazzjoni tal- pjanijiet ta' implimentazzjoni nazzjonali li jiddeskrivu fid-dettall kif l-istati membri parteċipanti jippjanaw li jħarsu l-impenji l-aktar vinkolanti li għamlu lil xulxin. Jipprovdi wkoll skeda taż-żmien għal ftehim dwar proġetti futuri possibbli, kif ukoll il-prinċipji ewlenin ta' ġabra komuni ta' regoli dwar il-governanza għall-proġetti li għandha tiġi adottata mill-Kunsill sa tmiem Ġunju 2018. Il-Kunsill adotta wkoll deċiżjoni li tistabbilixxi formalment il-lista inizjali ta' 17-il proġett kollaborattiv, li nqablu politikament f'Diċembru 2017. Il-proġetti jkopru oqsma bħat-taħriġ, l-iżvilupp tal-kapaċitajiet u l-prontezza operazzjonali fil-qasam tad-difiża. Il-25 stat membru li qed jipparteċipaw fil-PESCO huma: l-Awstrija, il-Belġju, il-Bulgarija, ir-Repubblika Ċeka, il-Kroazja, Ċipru, l-Estonja, il-Finlandja, Franza, il-Ġermanja, il-Greċja, l-Ungerija, l-Italja, l-Irlanda, il-Latvja, il-Litwanja, il-Lussemburgu, in-Netherlands, il-Polonja, il-Portugall, ir-Rumanija, is-Slovenja, is-Slovakkja, Spanja u l-Iżvezja. Rakkomandazzjoni tal-Kunsill dwar pjan direzzjonali għall-implimentazzjoni tal-PESCO (PDF) Deċiżjoni tal-Kunsill li tistabbilixxi l-lista inizjali ta' proġetti kollaborattivi li għandhom jitwettqu mill-PESCO (PDF) Kooperazzjoni fil-qasam tad-difiża: Il-Kunsill jistabbilixxi Kooperazzjoni Strutturata Permanenti (PESCO) bil-parteċipazzjoni ta' 25 stat membru (stqarrija għall-istampa, 11/12/2017) Ħarsa ġenerali lejn l-ewwel proġetti kollaborattivi tal-PESCO Mistoqsijiet u Tweġibiet dwar il-kooperazzjoni strutturata permanenti Kooperazzjoni tal-UE dwar is-sigurtà u d-difiża (informazzjoni ġenerali) Skeda informattiva dwar il-kooperazzjoni strutturata permanenti (SEAE) Ara l-paġna tal-laqgħa